**Starokatolícka delegatúra Utrechtskej únie na Slovensku** alebo podľa farností *Starokatolíci v Bratislave* a *Starokatolíci v Trnave* je štátom neregistrovaná kresťanská cirkev pôsobiaca na Slovensku. Hlási sa ku starokatolíckemu hnutiu ktoré vzniklo v 19. storočí oddelením sa od rímskokatolíckej cirkvi. Je členom Utrechtskej únie starokatolíckych cirkví. Starokatolícka delegatúra Utrechtskej únie na Slovensku prevádzkuje občianske združenie *Starokatolíci na Slovensku*. 

Starokatolícka omša v priestoroch Evanjelickej bohosloveckej fakulty UK v Bratislave, celebrovaná českým biskupom Dušanom Hejbalom (2016).
Netvorí jeden celok so Starokatolíckou cirkvou na Slovensku. Starokatolícka cirkev na Slovensku od roku 2004 nie je členom Utrechtskej únie. Dnes máme teda na Slovensku dve samostatné a na sebe nezávislé starokatolícke jurisdikcie. Starokatolícka delegatúra Utrechtskej únie na Slovensku nemá vlastného biskupa, spadá pod biskupa Starokatolíckej cirkvi v Českej republike. Otvorene sa stavia k partnerstvám rovnakého pohlavia a umožňuje aj svätenie žien. 

Využívajú *Ekumenický lekcionár* (ang. Revised Common Lectionary – Revidovaný spoločný lekcionár) a Slovenský ekumenický preklad Biblie. Niekoľkokrát sa Starokatolíci v Bratislave zúčastnili na Limskej liturgii.

História
--------

Od roku 1995 existuje samostatná Starokatolícka cirkev na Slovensku. Tá však od roku 2004 nie je členkou Utrechtskej únie starokatolíckych cirkví. Podľa interpretácie Utrechtskej únie bola vylúčená, kvôli tomu že vtedajší arcibiskup Augustín Bačinský sa nechal vysvätiť Antóniom José da Costa Raposom, arcibiskupom Apoštolskej episkopálnej cirkvi v Portugalsku (dnes nazývanej Starokatolícka cirkev v Portugalsku) ktorého Utrechtská únia považuje za tzv. vagantného biskupa, čiže bsikupa vysväteného neregulárnym spôsobom. Podľa vlastných slov však úniu opustila, kvôli nesúhlasu s kňazským svätením žien a požehnávaním partnerstviev osôb rovnakého pohlavia, ku ktorým pristúpili starokatolícke cirkvi v Holandsku, Nemecku, Švajčiarsku a Rakúsku.

Od roku 2004 teda na Slovensku nepôsobila žiadna cirkev s členstvom v Utrechtskej únii. To sa zmenilo v marci 2016, kedy v Bratislave vzniklo misíjne spoločenstvo Starokatolíckej cirkvi v Českej republike pod názvom *Starokatolící v Bratislave*. Od roku 2019 sa bohoslužby konajú aj v Trnave. Toto spoločenstvo vedie kňaz Martin Kováč. Predtým ako bol Martin Kováč vysvätený za kňaza, bohoslužby chodieval slúžiť kňaz Pavel Vichlenda. Príležitostne vypomáhal aj episkopálny kňaz Walter Baer. 

V Bratislave sa zo začiatku bohoslužby konali v prenajatých priestoroch na Evanjelickej bohosloveckej fakulte Univerzity Komenského v Bratislave. Neskôr sa konali v aule Vysokej školy sv. Alžbety v Bratislave. V súčasnosti sa bohoslužby v Bratislave slúžia v kaplnke sv. Ladislava v Primaciálnom paláci. 

Od leta 2020 má cirkev status *Starokatolíckej delegatúry Utrechtskej únie na Slovensku*. S českou starokatolíckou cirkvou ich teda spája už len biskup (Pavel Benedikt Stránský).

Farnosti
--------

* Farnosť sv. Ladislava v Bratislave (bohoslužby v kaplnke sv. Ladislava v Primaciálnom paláci).
* Farnosť Pánovho vzkriesenia v Trnave (bohoslužby v kaplnke Pánovho vzkriesenia na evanjelickom cintoríne).

Obe farnosti spravuje kňaz Martin Kováč.

Pozri aj
--------

* Starokatolícka cirkev
* Starokatolícka cirkev na Slovensku
* Starokatolícka cirkev v Českej republike
* Utrechtská únia starokatolíckych cirkví

Referencie
----------

1. ↑  Zoznam členov Archivované 2021-05-22 na Wayback Machine cirkví Utrechtskej únie. Dostupné on-line [cit. 1. 4. 2021]

Externé odkazy
--------------

* Starokatolícka delegatúra Utrechtskej únie na Slovensku - starokatolici.eu
* Starokatolícka cirkev v Českej republike - starokatolici.cz
* Utrechtská únia starokatolíckych cirkví
* Starokatolícke bohoslužby môžete od októbra 2019 navštíviť aj v Trnave - trnava-live.sk
* Starokatolíci v Bratislave - YouTube
* Starokatolíci v Bratislave - Facebook
* Starokatolíci v Trnave - Facebook